Kennari á Akureyri undir smásjá vegna meints múslimahaturs Elías Þorsteinsson kennari á Akureyri segist ekki hafa áhyggjur af væntanlegum fundi með skólastjóra vegna ummæla um múslimi . Elías Þorsteinsson , kennari við Verkmenntaskólann á Akureyri , er kominn í brennidepil vegna ummæla sem hann lét flakka á athugasemdakerfi Vísis - við þessa frétt . Þar segir hann : „ Á meðan múslimar haga sér eins og staðreindin er , þá á ekki að byggja Mosku . Konur eru lítillækkaðar . Í sumum ríkjum fá þær ekki einu sinni bílpróf eða almenn réttindi . Þekki þetta af eigin raun . Þeir sem vilja Múslimavæða Ísland vita ekki hvað þeir eru að kalla yfir sig . Mæli með því að Múslimasinnar skoði sögu og tilurð múslimatrúar og taki afstöðu eftir það . Múslimar eiga ekki heima á Íslandi . “ Vefmiðillinn Herðubreið vekur athygli á þessum ummælum , og fleiri slíkum sem féllu á athugasemdakerfinu . Akureyri – vikublað , tekur málið upp og spyr skólastjóra VMA , Hjalta Jón Sveinsson , skólameistara , hvort skólinn ætli að grípa til aðgerða vegna ummælanna . Hann segist ekki geta haft áhrif á hvernig starfsmenn tjá sig á opinberum vettvangi nema um sé að ræða málefni skólans . En VMA sé skóli án aðgreiningar . „ Ég mun ræða þetta atvik við umræddan kennara þegar hann kemur úr sumarleyfi , “ segir Hjalti Jón í samtali við Akureyri Vikublað . Blaðið spyr Elías að því í tölvupósti hvort hann sé rasisti en fram kemur að ekki hafi borist svar . Vísir hafði samband við Elías og endurtók einfaldlega spurningu vikublaðsins : „ Nei , “ segir Elías og hlær . „ Það er ég ekki . “ Menn eru að velta því fyrir sér hvort það hreinlega utan þinnar lögsögu að tjá þig með þeim hætti sem þú gerir á Vísi ? „ Sko , það sem ég á við þarna , þannig að það sé ekki dregið úr samhengi , þá er það svo að mannréttindi eru brotin í löndum múslima , vegna trúarinnar . Og þeir sem kunna að koma til Íslands , ég er ekki fylgjandi því að þeir komi hingað með þau mál , en ef þeir koma til Íslands og taka upp þá siði á Íslandi sem við lifum eftir , þá finnst mér það besta mál . “ Þetta er sem sagt tekið úr samhengi ? „ Já , “ segir Elías sem hefur engar áhyggjur af væntanlegum fundi með skólastjóra sínum . Skólastjórinn segist ætla að ræða við þig um þetta mál þegar þú kemur úr sumarfríi . Við hverju býstu á þeim fundi ? „ Ég geri ráð fyrir því að Hjalti Jón sé að svara ákalli frá þessum blaðamanni . Og mér finnst það bara hið besta mál . “ Þegar þetta mál kemur upp óneitanlega velta menn fyrir sér því í samhengi við umdeilda uppsögn Snorra Óskarssonar , sem vitnaði með afgerandi hætti í Biblíuna þá varðandi afstöðu til samkynhneigðra ... „ Já , hann gerði það í tímum . Það er þrennt sem ég ræði aldrei við nemendur mína . Það eru trúmál , stjórnmál og hvaðan þeir koma . “ En finnst þér þá að vegið sé að tjáningarfrelsi þínu sem borgara í þessu samfélagi með þessu máli ? „ Að sjálfsögðu er verið að vega að tjáningarfrelsi mínu . “